**Tiesas nolēmuma pieejamības diena laikā, kad tiesas pakalpojumi saskaņā ar Covid-19 infekcijas izplatības pārvaldības likumu tiek sniegti attālināti**

Tiesas sprieduma vai lēmuma, ar kuru tiek pabeigta tiesvedība, pieejamības diena ir diena, kad

spriedums vai lēmums vai sprieduma vai lēmuma tulkojums ir saņemams tiesas kancelejā.

Apstāklis, ka apelācijas instances tiesa atbilstoši Covid-19 infekcijas izplatības pārvaldības likuma 13.1pantam pakalpojumus sniedz attālināti, nemaina Kriminālprocesa likuma 321.1panta pirmajā daļā noteikto tiesas nolēmuma pieejamības dienu un neietekmē kasācijas sūdzības un protesta iesniegšanas termiņu, ja vien persona saskaņā ar  Covid-19 infekcijas izplatības pārvaldības likuma 13.pantu nav lūgusi tiesai nosūtīt tai spriedumu.

**Latvijas Republikas Senāta**

**Krimināllietu departamenta**

**senatora**

**2021.gada 19.augusta**

**LĒMUMS**

**Lieta Nr. 12507003908, SKK-563/2021**

[ECLI:LV:AT:2021:0819.12507003908.10.L](https://manas.tiesas.lv/eTiesasMvc/nolemumi/pdf/456521.pdf)

Latvijas Republikas Augstākās tiesas senatore Anita Poļakova izskatīja rakstveida procesā Austrumlatgales prokuratūras virsprokurores Ritas Zeiliņas protestu par Latgales apgabaltiesas tiesneša 2021.gada 8.jūlija lēmumu.

**Aprakstošā daļa**

[1] Ar Rēzeknes tiesas 2018.gada 21.decembra spriedumu [pers. A], personas kods [..], un [pers. B], personas kods [..], atzīti par nevainīgiem Krimināllikuma 218.panta otrajā daļā paredzētajā noziedzīgajā nodarījumā un attaisnoti.

[2] 2019.gada 30.maijā lieta izskatīta apelācijas kārtībā Latgales apgabaltiesā.

[3] Ar Augstākās tiesas 2020.gada 4.septembra lēmumu Latgales apgabaltiesas 2019.gada 30.maija spriedums atcelts daļā par [pers. A] atzīšanu par nevainīgu un attaisnošanu apsūdzībā pēc Krimināllikuma 218.panta otrās daļas un atceltajā daļā lieta nosūtīta jaunai izskatīšanai Latgales apgabaltiesā.

[4] Ar Latgales apgabaltiesas 2021.gada 12.maija spriedumu, iztiesājot lietu atkārtoti apelācijas instancē, Rēzeknes tiesas 2018.gada 21.decembra spriedums atcelts daļā par [pers. A] atzīšanu par nevainīgu un attaisnošanu.

[Pers. A] atzīts par nevainīgu Krimināllikuma 218.panta otrajā daļā paredzētajā noziedzīgajā nodarījumā un attaisnots. Pārējā daļā Rēzeknes tiesas 2018.gada 21.decembra spriedums atstāts negrozīts.

[5] Par Latgales apgabaltiesas 2021.gada 12.maija spriedumu kasācijas protestu iesniegusi Austrumlatgales prokuratūras virsprokurore R. Zeiliņa.

Ar Latgales apgabaltiesas tiesneša 2021.gada 8.jūlija lēmumu atteikts pieņemt iesniegto kasācijas protestu.

[6] Par Latgales apgabaltiesas tiesneša 2021.gada 8.jūlija lēmumu Austrumlatgales prokuratūras virsprokurore R. Zeiliņa iesniegusi protestu, kurā lūdz minēto lēmumu atcelt un pieņemt kasācijas protestu par Latgales apgabaltiesas 2021.gada 12.maija spriedumu izskatīšanai kasācijas kārtībā.

Protestā pausto lūgumu virsprokurore pamatojusi ar šādiem argumentiem.

2021.gada 27.maijā prokuratūra saņēma Latgales apgabaltiesas paziņojumu par Latgales apgabaltiesas 2021.gada 12.maija sprieduma pieejamības dienu – 2021.gada 22.jūniju.

Apelācijas instances tiesas spriedums prokuratūrai kļuva pieejams 28.jūnijā, proti, kad saņemts Tiesu informatīvās sistēmas paziņojums par sprieduma pieejamību.

Kriminālprocesa likuma 3211.panta pirmā daļa noteic, ka tiesas sprieduma pieejamības diena ir diena, kad tas saņemams tiesas kancelejā. Savukārt Covid-19 infekcijas izplatības pārvaldības likuma 131.pants nosaka, ka tiesas pakalpojumi tiek sniegti attālināti.

Ievērojot norādīto, secināms, ka apelācijas instances tiesas nolēmums konkrētajā gadījumā uzskatāms par pieejamu un tā pārsūdzības termiņš skaitāms no 2021.gada 28.jūnija, kad saņemts Tiesu informatīvās sistēmas paziņojums par sprieduma pieejamību, attiecīgi kasācijas protesta iesniegšanas termiņa pēdējā diena bija 2021.gada 8.jūlijs, kad tas iesniegts tiesā.

Latgales apgabaltiesas tiesnesis, atsakot pieņemt kasācijas protestu, ir pārkāpis Kriminālprocesa likuma 15.pantā noteiktās tiesības uz lietas izskatīšanu taisnīgā, objektīvā un neatkarīgā tiesā.

Latgales apgabaltiesas tiesnesis nav izvērtējis apstākli, ka apelācijas instances tiesas spriedums prokuratūrai bija pieejams tikai 28.jūnijā nevis tiesas noteiktajā datumā, tādējādi tiesnesis formāli attiecies pret valsts apsūdzības uzturētāja veikto darbību, iesniedzot kasācijas protestu, atbilstību likuma normu prasībām.

**Motīvu daļa**

[7] Senatore atzīst, ka Latgales apgabaltiesas tiesneša 2021.gada 8.jūlija lēmums atstājams negrozīts, bet Austrumlatgales prokuratūras virsprokurores R. Zeiliņas protests noraidāms.

[7.1] Kriminālprocesa likuma 570.panta pirmā daļa noteic, ka kasācijas sūdzību vai protestu iesniedz ne vēlāk kā 10 dienu laikā vai, ja tiesa pagarinājusi pārsūdzības termiņu, ne vēlāk kā 20 dienu laikā pēc dienas, kad kļuvis pieejams pilns tiesas nolēmums.

Kriminālprocesa likuma 321.1panta pirmajā daļā norādīts, ka tiesas sprieduma vai lēmuma, ar kuru tiek pabeigta tiesvedība, pieejamības diena ir diena, kad spriedums vai lēmums vai sprieduma vai lēmuma tulkojums ir saņemams tiesas kancelejā.

[7.2] No lietas materiāliem redzams, ka Latgales apgabaltiesas 2021.gada 12.maija sprieduma pieejamības diena noteikta – 2021.gada 22.jūnijs, par ko likumā noteiktajā kārtībā paziņots prokuratūrai.

Tiesu informatīvās sistēmas paziņojums par sprieduma pieejamību saņemts 2021.gada 28.jūnijā.

Kasācijas protests par minēto spriedumu iesniegts 2021.gada 8.jūlijā.

Latgales apgabaltiesas tiesnesis norādījis, ka par sprieduma pieejamības dienu konkrētajā lietā uzskatāms 2021.gada 22.jūnijs, tādēļ atzinusi, ka kasācijas protests iesniegts pēc Kriminālprocesa likuma 570.panta pirmajā daļā noteiktā 10 dienu termiņa.

Saskaņā ar Kriminālprocesa likuma 570.panta otro daļu pēc noteiktā termiņa iesniegto kasācijas sūdzību vai protestu tiesnesis ar lēmumu, ko uzraksta rezolūcijas veidā, atsaka pieņemt, ja vien iesniedzējs nav lūdzis termiņa atjaunošanu.

Izskatāmajā gadījumā lūgums atjaunot kasācijas protesta iesniegšanas termiņu nav izteikts.

[7.3] Protestā paustais viedoklis, ka, ievērojot Covid-19 infekcijas izplatības pārvaldības likuma 131.pantā noteikto, apelācijas instances tiesas nolēmuma pārsūdzības termiņš skaitāms no dienas, kad saņemts Tiesu informatīvās sistēmas paziņojums par sprieduma pieejamību, ir nepamatots.

Covid-19 infekcijas izplatības pārvaldības likuma 13.1pants noteic, ka tiesas pakalpojumi tiek sniegti attālināti. Minētā norma nemaina Kriminālprocesa likuma 321.1panta pirmajā daļā ietverto regulējumu tiesas sprieduma vai lēmuma, ar kuru tiek pabeigta tiesvedība, pieejamības dienas noteikšanai. Proti, pieejamības diena ir diena, kad spriedums vai lēmums vai sprieduma vai lēmuma tulkojums ir saņemams tiesas kancelejā. Savukārt sprieduma saņemšanas kārtību regulē Covid-19 infekcijas izplatības pārvaldības likuma 13.pants, kurš noteic, ka gadījumā, ja likums paredz, ka tiesas spriedums pieejams tiesas kancelejā, spriedumu nosūta personai, ja saņemts tās lūgums.

[7.4] Protestā nav norādīts uz tiesai adresēta lūguma – nosūtīt sprieduma norakstu – esību. Latgales apgabaltiesas tiesnesis šāda lūguma esību nav konstatējis.

[7.5] Ievērojot iepriekš norādīto apsvērumu kopumu, senatore atzīst, ka apelācijas instances tiesas tiesnesis pamatoti atteicis pieņemt Austrumlatgales prokuratūras virsprokurores R. Zeiliņas kasācijas protestu un nav pieļāvis protestā norādīto Kriminālprocesa likuma pārkāpumu, tādēļ protests ir noraidāms.

**Rezolutīvā daļa**

Pamatojoties uz Kriminālprocesa likuma 582.panta otro daļu, senatore

**nolēma:**

Latgales apgabaltiesas tiesneša 2021.gada 8.jūlija lēmumu atstāt negrozītu, bet Austrumlatgales prokuratūras virsprokurores R. Zeiliņas protestu noraidīt.

Lēmums nav pārsūdzams.